Med en kurv fuld af bolcher går 22-årige Jamie Voldby rundt i gaderne i Brønderslev og forsøger at skaffe stemmer. - Goddag, tag et bolche. Jeg er en af de eneste unge, der stiller op til regionsrådet, siger han til to forbipasserende. På trods af sin unge alder stiller han op til byrådet i Brønderslev og regionsrådet for Dansk Folkeparti. Og dykker man ned i tal fra Danske Kommuner, så er der ikke mange som ham. De unge har andre værdier Omkring 9000 kandidater stiller op kommunalvalget, og blandt dem er gennemsnitsalderen 51,8 år. Jamie Voldby fra Dansk Folkeparti mener, at det er højt. -	Det er tosset. Vi skal have noget ung politisk tæft, siger han engageret. Jamie Voldby er dog ikke den eneste unge nordjyske politiker. 26-årige Astrid Cecilie Budolfsen fra Socialistisk Folkeparti stiller også op til kommunalvalget. -	De unge kandidater er meget mere ambitiøse på klimaområdet. Men også på mangfoldighedsområdet – især i forhold til LGBT – sammenlignet med de ældre kandidater, siger Astrid Cecilie Budolfsen og fortsætter: - Derfor er det vigtigt, at vi får unge ind i byrådene. Ung i politik Astrid Cecilie Budolfsen mener, at der er et godt sammenhold mellem kandidaterne – også på tværs af alder. Hun har dog oplevet at få kommentarer, der var baseret på hendes alder. Også Jamie Voldby kan nikke genkendende til, at folk studser over hans alder. -	Man møder rigtig mange ældre mennesker i politik, som spørger, om man ikke bare skal sætte sig hjem til computeren, fordi man er for ung, fortæller han. Det er dog ikke noget, der slår de to kandidater ud af kurs. De ser begge vigtigheden i, at unge kandidater stiller op til kommunalvalget. -	Vi er bestemt ikke for unge, siger Astrid Cecilie Budolfsen.

Referat:
Tal fra Danske Kommuner viser en gennemsnitsalder på 51,8 år blandt kandidaterne til kommunalvalget.